LEDNICE, Česká republika: Princeznou aspoň na jeden deň
Tu v strede Európy nemáme síce more ani pláž, no aj tak máme veľa čarovných miest. Jedny z najkrajších sú hrady. Milujeme ich a v okolí ich máme naozaj požehnane. Veľa ľudí si myslí, že prekrásne hrady a zámky sú len vo Francúzsku, Anglicku, prípadne v Španielsku, no pravda je, že skutočná "Zem hradov" je tu, v strede Európy.
Ako prvý by sme vám chceli na našom CrispyTrips blogu predstaviť zámok Lednice, ktorý sa nachádza neďaleko hraníc medzi Českom, Slovenskom a Rakúskom. Cítite sa tu ako v rozprávke a ľudia sem prichádzajú, aby si splnili tajné detské sny, aj keď to často zakrývajú predstieraným záujmom o históriu, či architektúru 🙂 .
My sme si vybrali tento zámok na rodinný výlet s našou malou princezničkou a skonštatovali sme, že to bolo veľmi dobré rozhodnutie. Toto miesto je ako stvorené pre rodiny: veľkolepá architektúra (vo vnútri i vonku), očarujúce záhrady a veľa zaujímavých turistických atrakcií. Plavby zámockým areálom, jazda historickým kočiarom po záhradách, ukážky lovu dravých vtákov, návšteva zámockého skleníka či prehliadka samotného zámku sú len základné aktivity, ktoré čakajú na návštevníkov zámku v Ledniciach.
Čo ešte dodať k tomuto panskému sídlu, ktoré je zapísané na zozname svetového kultúrneho dedičstva UNESCO? Pôvodní majitelia, ktorých priezvisko končilo von Lichtenstein, získali zámok v roku 1249 a vlastnili ho takmer 700 rokov, počas ktorých ho často prestavovali. Stačí letmý pohľad a je vám jasné, že táto rodina rozhodne nežila v chudobe a skromnosti. Na každom detaile sídla (i záhrady) vidieť, že to boli perfekcionisti. Pri prechádzaní veľkolepým interiérom sme dokonca nadobudli pocit, že boli vášniví cestovatelia. Veď ako inak sa dá vysvetliť islámsky minaret (v strede zámockého parku), čínske salóniky, turecký kúpeľ, rumunský obelisk či švajčiarsky most?
Na záver ešte zopár (dúfame, že užitočných) informácii. Najkrajšiu časť zámku si môžete prezrieť aj s detským kočíkom, pretože pri prehliadke nenarazíte na žiadne schody. Ceny v tejto lokalite sú veľmi priateľské k vašim peňaženkám 😉 . Celá oblasť je veľmi známa dobrým vínkom a milými malými vinárničkami. Dedinka Lednice, v ktorej sa zámok nachádza, je tiež krásna. A preto tu pokojne strávite i príjemný víkend. Užite si svoju rozprávku, priatelia! 🙂